Гольбах Поль Анри
Гольбах Поль Анри - ((Holbach), 1723, Пфальц, Эдесхейм – 21. 6. 1789, Париж) – француз философу, Петербург Илимдер академиясынын чет өлкөлүк ардактуу мүчөсү (1780). 18-кылымдагы француз ойчулдарынын философиялык көз караштарынын эң ири системалаштыруучусу. Гольбахтын «Жаратылыш системасы же физикалык дүйнө менен рухий дүйнөнүн закондору жөнүндө» (1770) аттуу эмгегинде ошол кездеги илимдин жалпы жетишкендиктерин корутундулап, жаратылыш таанууну бир системага салган. Г. өзүнүн зарылдык концепциясына негизденип, «адам өз өмүрүндө бир мүнөт да эркин боло албайт», «биздин өмүрүбүз жаратылыштын буйругу менен жер шарынын үстүнө, андан көз ирмемге да ажырабастан туруп, сыза турган чийим». Гольбахтын пикири боюнча жакшылык ар кандай чабалдыкка каршы ишенимдүү каражат болуп саналат. Тарбия, мыйзам, коомдук пикир, адат, коркунуч ушунун баары адамдарды өзгөртө турган, алардын эркине таасир тийгизип, жалпынын жыргалчылыгы үчүн кызмат кылууга мажбурлоочу, адамдардын кумарлануучулуктарын жөнгө салып, алардын коомдук максатына зыян алып келе тургандарын четтетип туруучу себептер.
Инсандар

Колдонулган адабияттар
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4